Molao o Fetotsweng wa Ngodiso ya Tswalo le ho Hlokahala, 1997, o bolela hore ho tswalwa ha ngwana ya phelang ho lokelwa ho tlalehwa matsatsing a 30 ka mora tswalo.
Tsebiso ya tswalo e lokelwa ho etswa ke e mong wa batswadi kapa mohlokomedi wa molao, mme haebe e mong wa batswadi kapa mohlokomedi wa semolao a sa kgone ho etsa jwalo, motho ya kopilweng ke e mong wa batswadi kapa mohlokomedi wa molao a ka fana ka tsebiso.
Romela foromo ya Tsebiso ya Tswalo ofising efe kapa efe ya Ditaba tsa Lehae.
Motho ya kotjwang ho fana ka tsebiso o lokela ho ba le taelo ya ho etsa jwalo, e lokelang ho kenyelletsa hape le mabaka a hore ke ka baka lang batswadi ba sa kgone ho fana ka tsebiso ka bobona.
Ha ngwana a tswetswe ka ntle ho Afrika Borwa mme e mogn wa batswadi e le moahi wa naha ya Afrika Borwa ka nako eo ngwana a tswalwang ka yona, tswalo eo e ka tlalehwa Embasing ya Afrika Borwa, Consulate, kapa Ofising efe kapa efe ya Ditaba tsa Lehae mona Afrika Borwa.
Bakeng sa tsebiso ya tswalo e etswang ka mora matsatsi a 30 ngwana a tswetswe empa pele ho selemo ka mora ho tswalwa, batswadi kapa mohlokomedi wa molao o lokela ho fana ka mabaka a hore ke ka baka lang tswalo eo e sa ngodiswa matsatsing a 30 jwalo ka ha ho hlokwa ke Molao.
Ha batswadi ba sa nyala mme ba batla ho ngodisa ngwana tlasa sefane sa ntate, ntate o lokela ho ananela botswadi ba bontate sebakeng seo ho fanweng ka sona foromong ya Tsebiso ya Tswalo. Ntate o lokela ho ba teng ha tswalo e ngodiswa.
Dikopo di ka nka dibele tse 8 ho isa ho tse 12.